‘મગજને સાબૂત રાખી, હૃદયને સહેજે ચસવા દીધા વિના ડૉક્ટર ત્વરિત પેશન્ટ તરફ વળ્યા. ઉષાની હાર્ટ-લંગ સિસ્ટમ બાયપાસ કરી તેમણે નકામું થયેલું હૃદય કાઢી મિકેનિક વેહિકલના સ્પેરપાર્ટ બદલે એમ દીકરીનું હૃદય આરોપી દીધું. એના પ્રથમ ધબકારે ઓટીમાં સૌ કોઈની આંખો ભીની હતી! ઉષાને આઇસીયુમાં પહોંચાડી ડૉ. ત્રિવેદી નીકળ્યા હતા, નિશાના ફ્યુનરલ માટે! ખરખરે આવનારને દંપતી કહેતું - મંદબુદ્ધિની અમારી દીકરી તો શાણા માણસ કરતાંય વધુ પુણ્યનું કામ કરી ગઈ છે, હૃદયનું દાન તો કન્યાદાનથીયે મહાન ગણાવું જોઈએ. નિશાનો શોક ન કરશો, તે તો ઉષામાં ધબકારારૂપે જીવંત છે!